Serangan 11 September (ing basa Inggris uga diarani September 11, utawa 9/11 (diwaca nine one one, utawa nine eleven)), iku sawijining rerangkèn saka patang seranganbunuh diri marang Amérika Sarékat ing New York City lan Washington, D.C. ing 11 September 2001. Ing dina iku, 19 téroris saka grup militan Al-Qaeda mbajak patang montor mabur panumpang. Montor mabur loro ditabrakaké World Trade Center ing New York City nganti loro-loroné ambruk. Banjur ana montor mabur siji sing ditabrakaké marang Pentagon. Pentagon rusak nanging ora nganti ambruk total. Banjur ana montor mabur siji (United Airlines Pamaburan 93) sing tiba ing ara-ara tegal ing Shanksville, Pennsylvania. Montor mabur iki sajatiné arep ditabrakaké para téroris ing Washington D.C., nanging para durjana iki gagal amarga dilawan para panumpang. Mèh 3.000 jiwa wong tiwas ing patang serangan iki.

Pamaréntah Amérika Sarékat banjur agé nudhuh al-Qaéda minangka dhalangé, lan ing taun 2004, Osama bin Laden minangka pamimpiné, pancèn ngaku manawa al-Qaéda sing tanggungjawab. Wiwitané dhèwèké sélak. Osama minangka alesané nyatakaké manawa panyengkuyung A.S. marang Israèl, anané militèr A.S. ing Arab Saudi lan sanksi ékonomi marang Irak sing dadi dhasaré serangan iki.

A.S. nanggepi serangan iki mawa operasi "Perang Marang Térorisme" (War on Terror) lan agé nyerang Afghanistan amarga papréntahan Taliban ing nagara iki sing ngreksa lan mènèhi pondhokan kanggo al-Qaéda. Akèh nagara banjur nggawé undhang-undhang anti-térorisme dadi sangsaya raket. Osama bin Laden dhéwé pungkasané dipatèni militèr A.S. ing Mèi 2011 ing Pakistan.

Pranala njaba 
 Gugatan menyang Arab Saudi bab Serangan 11 September 2001

2001
Kacilakan montor mabur